JMART ไฟเขียวปันผล 0.24 บ./หุ้น 30 เม.ย.นี้
JMART ไฟเขียวปันผล 0.24 บ./หุ้น 30 เม.ย.นี้
8 เม.ย. 2563

นายอดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท จำกัด (มหาชน) หรือ JMART เปิดเผยว่า เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ซึ่งเป็นโรคติดต่ออันตรายตามพระราชบัญญัติโรคติดต่อ พ.ศ.2558 และปัจจุบัน COVID-19 มีแนวโน้มการแพร่ระบาดที่ทวีความรุนแรงอย่างรวดเร็วในประเทศไทย กอปรกับภาครัฐได้ขอความร่วมมือภาคเอกชนงดการจัดกิจกรรมที่มีลักษณะเป็นการรวมกันของคนหมู่มากออกไปก่อน เพื่อลดการแพร่ระบาดไปสู่บุคคลจำนวนมาก และอาจส่งผลกระทบต่อการบริหารจัดการได้
โดย กลุ่มเจมาร์ท มีความห่วงใยต่อสุขอนามัยและความปลอดภัยของผู้ที่จะเข้าร่วมประชุมและผู้ร่วมงานทุกท่าน รวมทั้งเป็นการปฏิบัติตามมาตรการของกรมควบคุมโรค กระทรวงสาธารณสุขและภาครัฐบาล ในการป้องกันและลดการแพร่ระบาดของโรคดังกล่าว นอกจากนี้ ยังเป็นการแสดงความรับผิดชอบต่อสังคมโดยรวม
ดังนั้น ที่ประชุมคณะกรรมการบริษัทจึงมีมติให้เลื่อนการประชุมสามัญผู้ถือหุ้นประจำปี 2563 ออกไปไม่มีกำหนด จากเดิมกำหนดวันที่ 10 เมษายน 2563 เวลา 14.00 น. ที่สำนักงานใหญ่ 189 อาคารเจมาร์ท บี ชั้น 2 ถนนรามคำแหง แขวงราษฎร์พัฒนา เขตสะพานสูง กรุงเทพมหานคร โดยการเลื่อนประชุมดังกล่าวไม่กระทบสิทธิผู้ถือหุ้นในกรณีมีการจ่ายเงินปันผล
ทั้งนี้ คณะกรรมการบริษัท อนุมัติการจ่ายเงินปันผลระหว่างกาล แทนการจ่ายปันผลประจำปี จากกำไรของบริษัทฯ ในงวดครึ่งปีหลัง (วันที่ 1 กรกฏาคม 2562 ถึงวันที่ 31 ธันวาคม 2562) ในอัตราการจ่ายปันผลเป็นเงินสด อัตราเดิมที่ 0.24 บาทต่อหุ้น กำหนดรายชื่อผู้มีสิทธิได้รับปันผล (Record date) 16 เมษายน 2563 วันที่จ่ายปันผล 30 เมษายน 2563
และเมื่อรวมกับการจ่ายเงินปันผลระหว่างกาลในงวดครึ่งปีแรกที่ได้จ่ายไปแล้วในอัตรา 0.2608224 บาทต่อหุ้น (ซึ่งจ่ายเป็นหุ้นในอัตรา 4.26 หุ้นเดิม ต่อ 1 หุ้นใหม่ และจ่ายปันผลเป็นเงินสด 0.0260824 บาทต่อหุ้น เพื่อรองรับการหักภาษี ณ ที่จ่าย) จะคิดเป็นอัตราการจ่ายปันผลรวมที่ 0.5008224 บาทต่อหุ้น ทั้งนี้ คณะการบริษัทจะไม่เสนอจ่ายปันผลประจำปี 2562 อีก
นอกจากนี้ คณะกรรมการยังมีมติยกเลิกวันกำหนดรายชื่อผู้ถือหุ้นที่มีสิทธิได้รับจัดสรรใบสำคัญแสดงสิทธิ ที่จะซื้อหุ้นสามัญของบริษัท 2 ชุด คือ JMART-W3 และ JMART-W4  โดยจะพิจารณากำหนดรายชื่อผู้ได้รับสิทธิจัดสรรวอร์แรนท์ (Record date) ใหม่อีกครั้ง เพื่อให้เหมาะสมกับสถานการณ์ และเสนอต่อผู้ถือหุ้นพิจารณาต่อไป
ทั้งนี้ บริษัทฯ ให้ความร่วมมือภาครัฐ และพิจารณาถึงความจำเป็นในการจัดกิจกรรมที่มีลักษณะของการรวมกลุ่มคนเป็นจำนวนมาก ซึ่งมีความเสี่ยงที่จะทำให้การแพร่ระบาดเกิดขึ้นและกระจายสู่บุคคลทั่วไปโดยง่าย เพื่อปฎิบัติตามนโยบายของภาครัฐ อีกทั้ง ได้มีการติดตามสถานการณ์การแพร่ระบาดอย่างใกล้ชิดมาโดยตลอด หากภายหลังจากสถานการณ์การระบาดของไวรัส COVID-19 คลี่คลาย จะแจ้งให้ผู้ถือหุ้นทราบถึงวัน เวลา และสถานที่ในการประชุมฯ ใหม่อย่างเป็นทางการอีกครั้งต่อไป